**Αθήνα:** 26.09.2024

**Αρ. Πρωτ.:** 905

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Δικαίωση των πολύχρονων αγώνων της ΕΣΑμεΑ και των οργανώσεών της για τους συνταξιούχους με αναπηρία**

Μετά από αγώνες 20 και πλέον χρόνων της ΕΣΑμεΑ και των οργανώσεών της, η διεκδίκηση για αντιμετώπιση των συνταξιούχων με αναπηρία με τον ίδιο τρόπο με τους συνταξιούχους χωρίς αναπηρία, επιτέλους βρίσκει δικαίωση και ολοκλήρωση της ίσης μεταχείρισης.

Σύμφωνα με το άρθρο 114 του ν. 5078 που ψηφίστηκε τον Δεκέμβριο του 2023, δόθηκε η δυνατότητα απασχόλησης χωρίς επιπτώσεις στη συνταξιοδότηση και στους συνταξιούχους λόγω αναπηρίας. Το πρόβλημα που υπήρξε ήταν ότι απαραίτητη προϋπόθεση για να εργαστούν τα άτομα με αναπηρία ήταν **η διακοπή** της εργασίας τους, προκειμένου να προχωρήσει η συνταξιοδότηση.

Με το σχέδιο νόμου του υπουργείου Υγείας με τίτλο: «*Αναμόρφωση του θεσμού του Προσωπικού Ιατρού - Σύσταση Πανεπιστημιακών Κέντρων Υγείας και άλλες διατάξεις του Υπουργείου Υγείας*» που τέθηκε χθες σε διαβούλευση στο opengov, το ζήτημα λύνεται, με το άρθρο 31 «Χορήγηση σύνταξης λόγω αναπηρίας από κοινή νόσο - Τροποποίηση παρ. 1 άρθρου 11Α ν. 4387/2016», που αναφέρει: «*Στο πρώτο εδάφιο της παρ. 1 του άρθρου 11Α του ν. 4387/2016 (Α’ 85), περί σύνταξης λόγω αναπηρίας από κοινή νόσο, διαγράφονται οι λέξεις “έχουν διακόψει με οποιονδήποτε τρόπο την υπακτέα στην ασφάλιση εργασία, απασχόληση ή ιδιότητά τους” (…)».*

Η εν λόγω ρύθμιση έχει μάλιστα και αναδρομική ισχύ από 1ης.1.2024, σύμφωνα με την παρ.2 της διάταξης:

*«Η παρ. 1 ισχύει από 1ης.1.2024. Αιτήσεις συνταξιοδότησης που έχουν υποβληθεί από 1ης.1.2024 μέχρι τη δημοσίευση του παρόντος και έχουν απορριφθεί λόγω μη προηγούμενης διακοπής της ασφαλιστέας απασχόλησης, επανυποβάλλονται εντός έξι (6) μηνών από τη δημοσίευση του παρόντος και οι συνέπειές τους ανατρέχουν στον χρόνο υποβολής της αρχικής αίτησης”.»*

Με την ψήφιση της συγκεκριμένης διάταξης του νομοσχεδίου θα μπορούν πλέον οι συνταξιούχοι με αναπηρία να συνεχίσουν να εργάζονται δίχως διακοπή, όπως όλοι οι συνταξιούχοι, αφού παύει αυτή η πολύχρονη διάκριση.

Επισημαίνεται μάλιστα ότι σύμφωνα με το άρθρο 114 παρ.5 του 5078/2023 οι συνταξιούχοι λόγω αναπηρίας εξαιρούνται από την καταβολή του πόρου υπέρ e - ΕΦΚΑ[[1]](#endnote-1).

Ο πρόεδρος της ΕΣΑμεΑ Ιωάννης Βαρδακαστάνης δήλωσε

«*Θέλουμε να διαβεβαιώσουμε τα άτομα με αναπηρία, με χρόνιες και σπάνιες παθήσεις και τις οικογένειές τους και όλη την ελληνική κοινωνία, ότι η ΕΣΑμεΑ, με αταλάντευτη προσήλωση στο στόχο για προστασία των δικαιωμάτων του κόσμου που εκπροσωπεί και για τη διασφάλιση αξιοπρεπών συνθηκών διαβίωσης, συνεχίζει τον αγώνα της. Η επίτευξη της ίσης μεταχείρισης των συνταξιούχων με αναπηρία με τους συνταξιούχους χωρίς αναπηρία, και η απασχόληση των πρώτων χωρίς την παρακράτηση του υπερ e-ΕΦΚΑ πόρου, αποτελεί ένα ακόμη λιθαράκι σε αυτό τον αγώνα*».

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |

1. 5. Από την καταβολή του πόρου υπέρ e-ΕΦΚΑ της παρ. 3 εξαιρούνται:

α. Τα άτομα με ψυχική αναπηρία του άρθρου 23 του ν. 4488/2017 (Α’ 176).

β. Οι συνταξιούχοι του ν. 612/1977 (Α’ 164) και των διατάξεων που παραπέμπουν σε αυτόν.

γ. Οι συνταξιούχοι του τρίτου εδαφίου της περ. α’ της παρ. 1 των άρθρων 1 και 26 του π.δ. 169/2007 (Α’ 210).

δ. Όσοι λαμβάνουν το εξωιδρυματικό επίδομα ή το αντίστοιχο επίδομα του άρθρου 54 του π.δ. 169/2007.

ε. Οι πολύτεκνοι, των οποίων το ένα τουλάχιστον των τέκνων είναι ανήλικο ή σπουδάζει σε ανώτερες ή ανώτατες σχολές και έως τη συμπλήρωση του εικοστού τετάρτου (24ου) έτους της ηλικίας του ή είναι ανίκανο για κάθε βιοποριστική εργασία.

στ. Τα πρόσωπα που αναφέρονται στην παρ. 3 του άρθρου 4 του ν. 4387/2016 (Α’ 85).

ζ. Οι συνταξιούχοι λόγω αναπηρίας (από κοινή νόσο, εργατικό ατύχημα, ατύχημα εκτός εργασίας, επαγγελματική νόσο). [↑](#endnote-ref-1)